**บทสรุปผู้บริหาร**

กรมควบคุมโรคเป็นหน่วยงานสนองงานโครงการตามพระราชดำริ สมเด็จพระเทพรัตนราชสุดาฯ สยามบรมราชกุมารี ตามแผนงานการพัฒนาเด็กและเยาวชน ในถิ่นทุรกันดาร (กพด.) ภายใต้ตัวชี้วัดสุขภาพอนามัยของนักเรียนและเยาวชน โดยดำเนินโครงการควบคุมโรคหนอนพยาธิในนักเรียนและเยาวชนในถิ่นทุรกันดาร ตั้งแต่ปี 2545 โดยมุ่งเน้นการแก้ไขปัญหาการติดเชื้อโรคหนอนพยาธิในนักเรียนและประชาชน ซึ่งเป็นปัญหาสุขภาพของนักเรียนที่ส่งผลต่อพัฒนาการด้านร่างกาย สติปัญญาและเป็นอุปสรรคต่อการเรียนรู้ ด้วยการสนับสนุนเครือข่ายในระดับปฏิบัติการ (รพ.สต/รพช.) ให้มีการตรวจค้นหาโรคหนอนพยาธิและการให้ยาเพื่อบำบัดรักษา อย่างน้อย ปีละ 2 ครั้ง ครอบคลุมกลุ่มเป้าหมายนักเรียนทุกคน ร่วมกับการพัฒนากระบวนการเรียนรู้และการปรับเปลี่ยนพฤติกรรมสุขภาพ การจัดการสิ่งแวดล้อมโดยอาศัยกระบวนการ มีส่วนร่วมของภาคีเครือข่ายในการพัฒนาสุขภาพนักเรียนอย่างต่อเนื่อง

ในปีพ.ศ. 2560 อัตราการติดเชื้อโรคหนอนพยาธิในนักเรียนเท่ากับร้อยละ 8.34 ความครอบคลุมการตรวจอุจจาระในนักเรียนร้อยละ 78.61 ชนิดพันธุ์ ของหนอนพยาธิที่พบว่ามีการติดเชื้อสูงสุด คือ พยาธิไส้เดือน (ร้อยละ 5.72) และพยาธิแส้ม้า (ร้อยละ 2.41) ในสถานศึกษาพบว่า นักเรียนในสังกัดการศึกษานอกระบบ และการศึกษาตามอัธยาศัยมีการติดเชื้อสูงสุด ร้อยละ 40.28 รองลงมา คือ นักเรียนในสังกัดองค์กรปกครองส่วนท้องถิ่น ร้อยละ 8.50 และสำนักงานการศึกษาขั้นพื้นฐาน ร้อยละ 6.98 ซึ่งจำแนกข้อมูลตามสังกัด ดังนี้

1. นักเรียนในสังกัดกองบัญชาการตำรวจตระเวนชายแดน (ตชด.) มีความครอบคลุมการตรวจร้อยละ 92.00 พบอัตราการติดเชื้อร้อยละ 4.53 ชนิดพันธุ์ ของหนอนพยาธิที่พบว่ามีการติดเชื้อสูงสุด คือ พยาธิไส้เดือน (ร้อยละ 2.59) และพยาธิปากขอ (ร้อยละ 1.02)

2. นักเรียนในสังกัดสำนักงานคณะกรรมการการศึกษาขั้นพื้นฐาน (สพฐ.) มีความครอบคลุมการตรวจร้อยละ 67.69 พบอัตราการติดเชื้อร้อยละ 6.98 ชนิดพันธุ์ของหนอนพยาธิที่พบว่ามีการติดเชื้อสูงสุด คือ พยาธิไส้เดือน (ร้อยละ 4.34) และพยาธิแส้ม้า (ร้อยละ 1.62)

3. นักเรียนในสังกัดสำนักงานการศึกษานอกระบบและการศึกษาตามอัธยาศัย (กศน.) ศูนย์การเรียนชุมชนชาวไทยภูเขาแม่ฟ้าหลวง มีความครอบคลุมการตรวจร้อยละ 77.27 พบอัตราการติดเชื้อ ร้อยละ 40.28 ชนิดพันธุ์ของหนอนพยาธิที่พบว่ามีการติดเชื้อสูงสุด คือ พยาธิไส้เดือน (ร้อยละ 32.51) และพยาธิแส้ม้า (ร้อยละ 15.80)

4. สามเณรในสังกัดสำนักงานพระพุทธศาสนาแห่งชาติ (โรงเรียนพระปริยัติธรรมแผนสามัญ) มีความครอบคลุมการตรวจร้อยละ 92.14 พบอัตราการติดเชื้อร้อยละ 0.88 ชนิดพันธุ์ของหนอนพยาธิที่พบว่ามีการติดเชื้อสูงสุด คือ กลุ่มพยาธิใบไม้ (ร้อยละ 0.25) และพยาธิปากขอ (ร้อยละ 0.23)

5. นักเรียนในสังกัดสำนักงานการศึกษาเอกชน (โรงเรียนเอกชนสอนศาสนาอิสลาม) มีความครอบคลุมการตรวจร้อยละ 81.92 พบอัตราการติดเชื้อ ร้อยละ 4.07 ชนิดพันธุ์ของหนอนพยาธิที่พบว่ามีการติดเชื้อสูงสุด คือ พยาธิไส้เดือน (ร้อยละ 2.73) และพยาธิแส้ม้า (ร้อยละ 1.00)

- 2 –

6. นักเรียนในสังกัดองค์กรปกครองส่วนท้องถิ่น (โรงเรียนประถมศึกษาและศูนย์เด็กวัยเตาะแตะ) มีความครอบคลุมการตรวจร้อยละ 88.00 พบอัตราการติดเชื้อร้อยละ 8.50 ชนิดพันธุ์ของหนอนพยาธิที่พบว่ามีการติดเชื้อสูงสุด คือ พยาธิไส้เดือน (ร้อยละ 3.48) และพยาธิแส้ม้า (ร้อยละ 3.20)

7. นักเรียนในสังกัดกรุงเทพมหานคร มีความครอบคลุมการตรวจร้อยละ 44.85 พบอัตราการติดเชื้อพยาธิแส้ม้า ร้อยละ 0.43

ปีงบประมาณ 2560 กรมควบคุมโรคได้ดำเนินกิจกรรมเพื่อแก้ไขปัญหาการติดเชื้อโรคหนอนพยาธิในนักเรียนและเยาวชน ตามบทบาทและภารกิจ ได้แก่ การสนับสนุนวัสดุวิทยาศาสตร์ ยารักษาโรคหนอนพยาธิตามมาตรฐานให้กับหน่วยงานในระดับปฏิบัติการ การจัดทำคำของบประมาณและสนับสนุนงบประมาณ เพื่อการดำเนินงานของหน่วยงานในระดับปฏิบัติการให้กับสำนักงานสาธารณสุขจังหวัด โดยมีฐานการคำนวณงบประมาณสนับสนุนโรงเรียนละ 3,000 บาท ครอบคลุมทุกจังหวัด (ยกเว้น กรุงเทพมหานคร) ผ่านการจัดสรรงบประมาณของสำนักงานปลัดกระทรวงสาธารณสุข ดำเนินการพัฒนาศักยภาพบุคลากรสาธารณสุข ครู ด้านการวินิจฉัยโรคหนอนพยาธิ การสนับสนุนสื่อความรู้เพื่อการสร้างกระบวนการปรับเปลี่ยนพฤติกรรมสุขภาพและการพัฒนาโรงเรียนและชุมชนต้นแบบภายใต้แนวคิดสุขภาพหนึ่งเดียว (one health) ในชุมชนที่ตั้งศูนย์การเรียนชุมชนชาวไทยภูเขาแม่ฟ้าหลวงพื้นที่จังหวัดตาก เชียงใหม่ และน่าน โดยการมีส่วนร่วมขององค์กรเครือข่ายทุกภาคส่วน ได้แก่ กรมอนามัย มหาวิทยาลัย องค์กรปกครองส่วนท้องถิ่น โรงเรียน ชุมชนและองค์กรภาคเอกชนในพื้นที่ เพื่อเป็นต้นแบบการพัฒนาและการแก้ไขปัญหาสำหรับพื้นที่ อีกทั้งเป็นการขยายแนวคิด และการนำรูปแบบการพัฒนาไปประยุกต์ใช้ในการแก้ไขปัญหาโรคหนอนพยาธิตามบริบท

จากข้อมูลการติดเชื้อโรคหนอนพยาธิของนักเรียนและประชาชน ทำให้ทราบว่า สาเหตุหลักของการติดเชื้อโรคหนอนพยาธิในนักเรียน เกิดจากพฤติกรรมสุขภาพและสุขนิสัย เช่น การไม่ล้างมือก่อนรับประทานอาหาร หรือการล้างผักที่มีการปนเปื้อนไข่หนอนพยาธิที่ไม่สะอาดก่อนรับประทาน ส่วนในสามเณรนักเรียนมีสาเหตุ มาจากพฤติกรรมการบริโภคเมนูปลาน้ำจืดเกร็ดขาวแบบปรุงดิบ การติดเชื้อหนอนพยาธิในนักเรียนสังกัด กศน. ซึ่งส่วนใหญ่เป็นนักเรียนกลุ่มชาติพันธุ์บนพื้นที่สูง ของทางภาคเหนือ ได้แก่ จังหวัดเชียงใหม่ และจังหวัดตาก นั้น ปัจจัยด้านสิ่งแวดล้อมถือว่าเป็นปัจจัยเอื้อต่อการแพร่ระบาดของโรคหนอนพยาธิในกลุ่มโรคหนอนพยาธิผ่านดิน (soil transmitted helminths) ด้วยความขาดแคลนด้านงบประมาณของผู้ปกครองในการจัดหาหรือปลูกสร้างส้วม ทำให้ความครอบคลุมเรื่องการมีและใช้ส้วมในพื้นที่ ยังคงเป็นปัญหาและเป็นปัจจัยเอื้อให้เกิดการแพร่ระบาดและการปนเปื้อนไข่หนอนพยาธิในสิ่งแวดล้อม ประกอบกับการไม่มีน้ำใช้ในช่วงฤดูแล้ง เป็นต้น ดังนั้นจึงจำเป็น ต้องมีการแก้ไขปัญหาอย่างต่อเนื่อง ด้วยความร่วมมือของหน่วยงานภาคีหลายภาคส่วนเพื่อพัฒนาคุณภาพชีวิตของนักเรียนและเยาวชนในถิ่นทุรกันดารต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

***สำนักโรคติดต่อทั่วไป กรมควบคุมโรค***